Terwyl Jesus aan God se regterhand is, wag hy op sy Vader se bevel: “Heers te midde van u vyande.” Maar wat doen Jesus intussen, totdat hy teen sy vyande optree? Hy regeer, of heers, oor sy gesalfde dissipels en rig hulle in hulle predikingsbedrywighede en berei hulle voor om, deur ’n opstanding, medekonings saam met hom in sy Vader se Koninkryk te word.
’n Noukeurige studie van Bybelprofesieë, onder andere Jesus se eie profesie oor die laaste dae, toon dat “die dag van die Here” in die geskiedkundige jaar 1914 begin het, ja, in hierdie geslag! Jesus het dus in 1914 onsigbaar teruggekeer, sonder ’n groot ophef en met net sy getroue knegte wat van sy koms bewus was. Jehovah het Jesus daardie jaar die opdrag gegee om te midde van sy vyande te begin heers!
Jesus het sy Vader se opdrag gehoorsaam en die hemele van Satan en sy demone gereinig en hulle na die aarde toe neergewerp. Nadat Johannes dit in ’n visioen sien plaasvind het, hoor hy ’n hemelse stem sê: “Nou het die heil en die krag en die koningskap die eiendom van onse God geword, en die mag van sy Christus.” Ja, Christus het in 1914 as Koning begin heers!
Watter goeie nuus is dit tog vir aanbidders van Jehovah in die hemel! Hulle word aangespoor: “Wees verheug, o hemele en die wat daarin woon.” Maar wat is die situasie vir diegene op aarde? “Wee die bewoners van die aarde en die see”, gaan die stem uit die hemel voort, “want die duiwel het na julle neergedaal met groot woede, omdat hy weet dat hy min tyd het.”
Ons leef nou in daardie kort tydjie. Mense word tans van mekaar afgeskei om òf God se nuwe wêreld binne te gaan, òf vernietig te word. Om die waarheid te sê, jy bepaal nou jou eie toekoms deur jou reaksie op die goeie nuus van God se Koninkryk, wat wêreldwyd onder Christus se leiding verkondig word.
Wanneer die skeiding van mense voltooi is, sal Jesus Christus as God se Verteenwoordiger optree om die aarde van Satan se hele stelsel van dinge en almal wat dit ondersteun te reinig. Jesus sal al sulke goddeloosheid verwyder tydens die oorlog wat die Bybel Armageddon noem. Daarna sal Jesus, die grootste Persoon in die heelal naas Jehovah God self, Satan en sy demone gevange neem en hulle duisend jaar lank in ’n “afgrond”, dit wil sê, in ’n toestand van doodse onaktiwiteit, bind. Handelinge 7:55-60; 8:1-3; 9:1-19; 16:6-10; Psalm 110:1, 2; Hebreërs 10:12, 13; 1 Petrus 3:22; Lukas 22:28-30; Kolossense 1:13, 23; Openbaring 1:1, 10; 12:7-12; 16:14-16; 20:1-3; Mattheüs 24:14; 25:31-33.